《题东安明府鸣琴图》
清代·成鹫

龙门百尺青玉桐，何年雕琢归良工。七弦七轸抱明月，一弹一曲来薰风。

薰风披拂知何处，泷邑神君今召杜。希声重理太古音，单父清徽更昭著。

垂帘堂上心独閒，据梧隐几看青山。存神过化无远迩，片言折狱如转环。

阳春有脚靡不到，百里邻封胥再造。暮金不入四知门，枯木龙吟写怀抱。

一徐一疾皆有情，神之听之和且平。徵音为民角为事，大弦常缓小弦清。

初弹扎扎如机杼，再弹习习如风雨。机杼织为重纩温，五风十雨膏禾黍。

桑麻处处年谷丰，寒者授衣饥者充。蔀屋重阴见朝日，容光必照惟大公。

我是罗浮水老鹤，闻声起舞欢雀跃。飞入崆峒借一枝，伫看威凤巢阿阁。

请公再鼓无弦琴，柴桑千载称知音。蓝舆直入虎溪去，流水高山何处寻。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。